‘Groot skok’ ná onderwyser skielik sterfMariëtte Nothnagel (Foto: Facebook) Hoërskool Tygerberg in die Wes-Kaap is in rou ná die skielike dood van een van sy onderwyseresse. Pieter Nel, ŉ departementshoof by dié skool, het Maandag gesê leerders en onderwysers aan die skool “voel beroof” deur Nothnagel se dood. “Ons voel beroof van ŉ uitsonderlike kollega, ŉ vriendin en ŉ ma,” het Nel op die skool se amptelike Facebook-blad geskryf. Mariëtte Nothnagel (61), ŉ rekeningkunde-en-ekonomie-onderwyseres by die skool, is Sondagoggend vroeg dood aan ŉ hartaanval. Sy was sedert 1992 ŉ onderwysers by dié skool. Suzette Esterhuyse, Nothnagel se suster, sê haar suster het Saterdagoggend sleg gevoel, maar wou nie die dokter onmiddellik besoek nie. “Sy was nog altyd iemand wat sou sê dis nie erg genoeg om hospitaal toe te gaan nie,” sê Esterhuyse. “Toe sy egter teen die aand nóg slegter voel, het sy ingestem dat haar seun, Pierre (23), haar na die hospitaal neem.” Haar toestand het aanvanklik versleg, maar is Sondag teen 01:00 weer gestabiliseer. Esterhuyse sê Pierre is huis toe nadat Nothnagel rustiger was. Sy is egter om 03:00 dood. Nothnagel het glo verlede week nog met personeellede oor haar nalatenskap by die skool gepraat. Nel sê dit is daarom dat haar dood as skielik en skokkend kom. “Net verlede week het sy gepraat van haar nalatenskap [en oor] wat sy wil nalaat by Hoërskool Tygerberg en dat sy daarom nog ten minste vier jaar by ons wou bly,” sê hy. “So beskeie was sy dat sy nie geweet het hoe groot haar nalatenskap reeds is nie. Hoe sal ons die Mariëtte met die klein hartjie van suiwer goud kan vergeet? Hoe sal ons kan vergeet van haar maklike trane as sy van iemand anders se swaarkry vertel? “Hoe sal ons vergeet van haar onbaatsugtige hulp aan gesinne wat swaarkry – stil, sonder om ŉ dankie te verwag. Hoe vergeet ŉ mens haar hulp aan kollegas wat swaar trek met werk en haar bereidwilligheid om twee nagte na mekaar deur te werk om ŉ rooster gepak te kry – al was dit nie haar werk nie? “Hoe sal ons ooit Mariëtte se eiesoortige grappies vergeet en hoe die kinders soos die Rooi See voor haar oopgemaak het as sy met haar handsak styf onder haar arm vasgeknyp die gang afgekom het. Hoe sal ons haar stem vergeet as sy leerders by haar lockers laat wegspaander het met: ‘Hoekom is julle nie in julle klas nie?’ Hoe kan ŉ mens ŉ vrou met soveel passie ooit vergeet? Iemand wat altyd ŉ plan het en wat ŉ mens kan saamvat oorlog toe? Hoe vergeet ŉ mens ŉ vrou van 18 karaat-kwaliteit? Die antwoord is maklik: nooit nie.” Die familie het in dié tyd privaatheid versoek. Nothnagel laat haar dogter, Gretha (20), en seun, Pierre (23), agter. Haar gewese man is in 2016 dood.